钦定古今图书集成/明伦汇编/官常典/第326卷 > 元
## 钦定古今图书集成/明伦汇编/官常典/第326卷 > 元

元设刑部尚书侍郎，统郎中、员外之属，掌天下刑名
法律之事。

按《元史百官志》：“刑部，尚书二员，正三品；侍郎二员，正
四品；郎中二员，从五品；员外郎二员，从六品。掌天下
刑名法律之政令。凡大辟之案，覆系囚之详，谳孥收
产没之籍，捕获功赏之式，冤讼疑罪之辨，狱具之制
度，律令之拟议，悉以任之。世祖中统元年，以兵、刑、工
为右三部，置尚书二员，侍郎二员，郎中五员，员外郎”
五员，以郎中、员外郎各一员专署刑部。至元元年，析
置工部，而兵刑仍为一部，尚书四员，侍郎仍二员，郎
中四员，员外郎置五员。三年，复为右三部。七年，始别
置刑部，尚书一员，侍郎一员，郎中一员，员外郎二员。
八年，改为兵刑部。十三年，又为刑部。二十三年，六部
尚书、侍郎、郎中、员外郎定以二员为额。大德四年，尚
书增置一员。其首领官则主事三员，吏属则蒙古必
阇赤四人，令史三十人，回回令史二人，怯里马赤一
人，知印二人，奏差十人，书写三人，典史七人。其属附
见：

司狱司，司狱一员，正八品；狱丞一员，正九品。狱典一
人。初以右三部照磨兼刑部系狱之任。大德七年，始
置专官。部医一人，掌调视病囚。

司籍所，提领一员，同提领一员。至元二十年，改“大都
等路断没提领所为司籍所”，隶刑部。